تورکیه جومهورباشکانلیغی سؤزچوسو ابراهیم کالیننین "دیلی صاباح " قزئتینده "تورکیه بیر آرایا گلرکن چئوریلیش جهدیندن ان چوخ سارسیلان ائله گولن اولدو" آدلی مقاله‌سی درج اولونوب. مقاله‌ده دئییلیر:
بعضی چئوره لرین گؤزله‌دیک‌لری‌نین عکسینه اولا‌راق چئوریلیش جهدی سیاسی و اقتصادی بحرانا سبب اولمادی، عکسینه، یئنی میللی بیرلیک و سیاسی راضیلیق حسی یاراتدی.
ایستانبولون یئنی‌کاپی مئیدانیندا تورکیه‌نین دؤرد بیر طرفیندن میلیون‌لارلا اینسانین ایشتیراک ایله حیاتا کئچن و اؤلکه تاریخی‌نین ان بؤیوک میتینگی بو یئنی اجتماعی و سیاسی راضیلاشمانین گؤستریجی‌سی‌دیر.
آوقوستون 7-ده گئرچک‌لشن میتینگده سون درجه گوجلو بیر شکیلده نوماییش ائتدیریلن یئنی راضیلاشما دؤولت قوروم‌لارینا سیزما جهدلرینه قارشی شفاف‌لیق و مسولیت پرینسیپ‌لری اوزرینده قورولدو. سیاسی دوشونجه‌سی نه اولورسا اولسون، تورکیه‌دکی هر کس ساغلام ایشله‌ین دموکراسی‌نین اساس فاکتورلاری اولا‌راق بو پرینسیپ‌لری یئرینه یئتیرمک مسئله‌سینده بیرلشدی.
فتح الله گولن و مریدلری ایللر بویو اؤز کادرلارینی دؤولتین حساس وظیفه‌لرینده یئرلشدیرمک مقصدیله بو پرینسیپ‌لری پوزدو و آمان‌سیزجاسینا ایستیفاده ائتدی. دؤولتین امتحان سوال‌لارینی اوغورلاییب صادق اؤرنجیلرینه وئردی‌لر، اوردو، پولیس و محکمه‌ده کی موخالیفتچی‌لرین‌دن خلاص اولماق اوچون ساختا دلیللر ایره‌لی سوردولر و رقیب‌لرینی قارالاماق اوچون مطبوعاتا سند سیزدیریب قارایاخما کامپانیاسی حیاتا کئچیردیلر.
فتح الله چی ترور تشکیلاتی (فئتو) تورکیه‌ده، خصوصیله، 2008 و 2013-جو ایللر آراسیندا ان پارلاق دؤورونو کئچیردی. اؤلکه‌نین عمومی روح وضعیتی ایسه "یئتر آرتیق" دئدی.
میللت معین بیر قروپ و یا ملا ماراق‌لارینا دئییل، خالقا و اؤلکه‌یه خیدمت ائدن، آچیق و سوروملو بیر ایدارچی‌لیک ایستییر. آرتیق وطنداش‌لار سون 6-7 ایلده نه قدر گوناه‌سیز اینسانی محو ائدن فئتو کابوسونون سونا چاتماسینی طلب ائدیر. خالقین دستکینی آلان حکومت ده بو طلب‌لری یئرینه یئتیرمکده قرارلیدیر.
بو یئنی پروسئسده اساس اودوزان گولن و اونون تورکیه‌ده فئتو آدی ایله تانینان قلوبال شبکه‌سی اولدو. چئوریلیش تشببوسو ایله گولن هر شئیینی ایتیردی، اؤرنجیلرینی، مکتب‌لرینی، شیرکت‌لرینی، پولونو و ان اهمیتلی‌سی دستک و اعتبارینی.
گولن و مریدلری حربی چئوریلیش ائتمک و دؤولت باشچی‌سی رجب طیب اردوغانی شیطان کیمی گؤسترمه یولو ایله اؤلکه‌نین رهبرلیگینی اله کئچیره بیله‌جگینی دوشوندو. آنجاق گوله‌نین بو بؤیوک سهوی تورکیه‌نین شانسی اولدو. اؤلکه گولنه و اونون جینایتکار شبکه‌سینه قارشی هم رای‌لیک و بیرلیک ایچینده بیر آرایا گلدی.
آوقوستون 7-ده حیاتا کئچن میتینگ تورکیه جومهوریتی تاریخی‌نین ان بؤیوک میتینگی اولدو. میتینگ دؤولت باشچی‌سی رجب طیب اردوغان، باش ناظیر بینالی ییلدیریم و موخالیفت پارتیا‌لاری لیدرلرینی بیر آرایا گتیردی. بوتون لیدرلر فئتونون چئوریلیش جهدینه و اؤلکه‌نی اله کئچیرمه‌یه چالیشان تروریستلره قارشی بیرلیک مئساژلاری وئردی.
گولن بوندان سونرا تورکیه خاریجینده کی قروپلارییلا بیرلیکده بوتون قایناقلارینی و گوجونو سفربر ائده‌رک بهتان کامپانیاسی حیاتا کئچیرمک و یئنی‌دن هوجوم ائتمک ایسته‌یه‌جک. غرب مئدیاسیندا ژوئیه‌نین 15-دن بو یانا داوام ائدن تبلیغات بو باغلامدا  قیمتلندیریلمه‌لی‌دیر.
اؤزونو دینی رادیکالیزمه قارشی ملایم آلتئرناتیو اولا‌راق گؤسترمک هم تورکیه‌ده، هم ده مسلمان دونیاسیندا ایناندیریجی‌لیغینی ایتیریب. گولن غربین دستکینی قازانماق اوچون هله ده بو ایستراتژی‌دن ایستیفاده ائتمه‌یه چالیشیر. آنجاق بو جور غیری-صمیمی ادعا‌لار مسلمان‌لارین اعتبارینی قازانمادیقجا موفقیت‌سیزلییه محکوم‌دور. بونلار گولنی دونیا میقیاسیندا گوج صاحب‌لری‌نین یارداق‌چیسی و اویونجاغی ائدیر.
